Diari Oficial de la Generalitat Valenciana


Sumari del DOGV 6406, del 26-11-2010 (2010/12399)

RESOLUCIÓ de 23 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat i la Federació Valenciana d'Estudiants-FAAVEM, per a l'assessorament als estudiants no universitaris de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6406

Data del DOGV
:   26-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12230


Data del document
:   23-11-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 23 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Generalitat i la Federació Valenciana d'Estudiants-FAAVEM, per a l'assessorament als estudiants no universitaris de la Comunitat Valenciana.  
 [2010/12624]  
La Generalitat i la Federació Valenciana d'Estudiants-FAAVEM han subscrit, després de la tramitació prèvia reglamentària, el 13 d'octubre de 2010, el conveni de col·laboració per a l'assessorament als estudiants no universitaris de la Comunitat Valenciana.  
En compliment del que establix la clàusula desena del conveni, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 1674/2010, i que figura com a annex d'esta resolució.  
València, 23 de novembre de 2010. La directora general del Secretariat del Consell: Mª Teresa Lleó Alonso.  
Conveni de col·laboració entre la Generalitat i la Federació Valenciana d'Estudiants - FAAVEM, per a l'assessorament als estudiants no universitaris de la Comunitat Valenciana  
València, 13 d'octubre de 2010   
Reunits  
D'una part, Alejandro Font de Mora Turón, conseller d'Educació, en nom i representació de la Generalitat, facultat per a este acte per l'acord adoptat pel Consell el dia 10 de setembre de 2010.  
I de l'altra, Sofía María Mangiagli, presidenta de la Federació Valenciana d'Estudiants - FAAVEM, i facultada per a la firma d'este conveni, segons s'acredita en el certificat expedit pel secretari general de la dita Federació, el dia 13 de juliol de 2010.  
Manifesten  
Entre els principis que inspira el Decret 234/1997, de 2 de setembre, pel qual s'aprova el Reglament Orgànic i Funcional dels Instituts d'Educació Secundària, destaca la concepció participativa en l'activitat escolar i en la gestió dels centres. La participació s'articula a través del consell escolar del centre, en què els diferents sectors de la comunitat educativa promouen, dirigixen i supervisen el seu propi projecte educatiu com a part fonamental de l'escola participativa.  
En este context l'alumnat i les associacions d'alumnes dels centres ocupen un lloc destacat com a entitats per a la participació i la col·laboració en el funcionament dels centres educatius, a través dels òrgans que els són propis. En este sentit, no podrien exercir les seues funcions ni exercir l'adequada representació en els diferents nivells participatius que la normativa vigent els dóna en els consells escolars, el Consell Escolar Valencià i la Mesa d'Alumnes, si les associacions d'alumnes i el mateix alumnat es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que les representen. És evident que l'alumnat necessita estructuralment i formalment un suport i assessorament permanent per a poder exercir les funcions, abans mencionades, que determinen les normes vigents i les que són inherents a les seues pròpies organitzacions, si en tenen.  
En este sentit la Federació Valenciana d'Estudiants - FAAVEM ha contribuït amb eficàcia a consumar els objectius plantejats, determinant activitats a este efecte, i també potenciant i dinamitzant la participació i la formació de les associacions d'alumnes, amb el fi i el propòsit d'aconseguir una cultura participativa en els instituts d'Educació Secundària, com a criteri exclusiu d'un dret inherent a l'alumnat.  
La Federació Valenciana d'Estudiants - FAAVEM sempre ha dedicat notables esforços a la difusió d'estos drets, tant a través del Servici d'Assessorament i Defensa de l'Estudiant (SADE) com en l'organització de jornades de debat, cursos de formació, xarrades informatives, distribució de material informatiu, etc. Els resultats obtinguts fins ara han sigut molt favorables. Però el continu relleu generacional que es produïx en l'Educació Secundària exigix que el treball s'intensifique i siga permanent per a aconseguir l'educació que tots volem com un model educatiu singular i propi a la Comunitat Valenciana.  
La consolidació del moviment associatiu de l'alumnat dels centres docents no universitaris de la Comunitat Valenciana sostinguts amb fons públics, i l'assessorament permanent a l'estudiant com a eix fonamental de l'educació a la Comunitat Valenciana, fa necessari que esta Conselleria d'Educació proporcione mitjans, recursos, suport i foment per a la consecució d'este fi.  
Així mateix, la Llei 38/2003, de 17 de novembre, General de Subvencions, té com a objecte donar resposta, com a mesura de suport financer, a demandes socials i econòmiques de persones i entitats públiques o privades.  
En conseqüència i conforme a l'article 22.2 de la Llei 38/2003, de 17 de novembre, General de Subvencions, ambdós parts subscriuen el present conveni d'acord amb les següents  
Clàusules  
Primera: Objecte.  
L'objecte del present conveni és donar suport i assessorar els estudiants no universitaris en el desenrotllament de la seua formació integral, durant el procés educatiu de la seua vida en els centres educatius no universitaris de la Comunitat Valenciana, fomentant activitats d'interés social o de promoció d'una finalitat pública, i concretament:  
- Desenrotllar programes de promoció i inserció laboral dels jóvens en acabar els estudis.  
- Fomentar la creació d'associacions d'estudiants no universitaris, així com el seu assessorament i dinamització.  
- Organitzar activitats socioculturals destinades a la joventut.  
- Promoure les relacions i les activitats conjuntes entre les diverses organitzacions juvenils valencianes i els col·lectius socials i culturals.   
- Potenciar i organitzar activitats sobre la problemàtica ambiental dirigides als jóvens.  
- Altres activitats anàlogues a les anteriors que tendisquen a la formació integral dels estudiants no universitaris.  
Segona: Activitats de la Federació Valenciana d'Estudiants.  
La Federació Valenciana d'Estudiants - FAAVEM realitza, dins dels seus fins propis, activitats incloses dins de l'objecte del conveni, que fomenten l'assessorament d'estudiants no universitaris entre altres activitats pròpies de la seua federació.  
Tercera: Finançament i forma de pagament.  
La Conselleria d'Educació aportarà la quantitat de quaranta-dos mil sis-cents trenta euros (42.630,00 €), a càrrec de la línia nominativa T4407000, corresponent al programa 421.80 dels pressupostos de la Generalitat de l'any 2010 per a finançar les activitats pròpies de la Federació Valenciana d'Estudiants.  
El lliurament de l'aportació de la Generalitat es durà a terme segons determina l'article 47 bis de la Llei d'Hisenda Pública de la Generalitat Valenciana:  
1. Fins a un 40% de l'import es podrà lliurar immediatament una vegada firmat el conveni, previ depòsit de la garantia corresponent.  
2. El 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada.  
3. La resta s'abonarà una vegada es justifique el compliment del que s'ha convingut.  
L'avançament del 40% en subscriure el conveni haurà d'anar acompanyat de la carta de pagament acreditativa d'haver constituït una garantia pel mateix import de la subvenció l'avançament de la qual se sol·licita. La garantia es pot constituir a través de valors, aval bancari o assegurança de caució, a l'empara de l'article 21 de la Llei 38/2003, de 17 de novembre, General de Subvencions, el Text Refós de la Llei d'Hisenda Pública de la Generalitat i els articles 42 i següents del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
La Federació Valenciana d'Estudiants - FAAVEM reconeix i accepta les obligacions que l'article 14 de la Llei 38/2003 General de Subvencions imposa als beneficiaris de subvencions.  
Prèviament a la firma del conveni, la Federació Valenciana d'Estudiants - FAAVEM haurà d'acreditar que està al corrent de les obligacions tributàries i enfront de la Seguretat Social, tal com determina l'article 14 de la Llei 38/2003, de 17 de novembre, General de Subvencions, i els articles 22 i següents del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
Quarta: Justificació.  
L'abonament de les quantitats indicades s'efectuarà contra la presentació de la documentació justificativa que acredite l'import del gasto realitzat, en els termes que preveu l'article 30 de la Llei 38/2003, de 17 de novembre, General de Subvencions.  
Serà necessari aportar un certificat de no haver obtingut altres ajudes per a la realització de l'activitat, o en cas d'haver-ne obtingut o si han sigut finançades amb fons propis, acreditar en la justificació l'import, la procedència i l'aplicació dels fons a les activitats subvencionades, tenint en compte que la quantia de totes estes no supere el cost de les activitats.  
En cas que la Federació Valenciana d'Estudiants - FAAVEM contracte el subministrament de béns d'equip o la prestació de servicis per empreses de consultoria o assistència tècnica, haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé.  
L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia; l'elecció s'haurà de justificar expressament en una memòria quan no recaiga en la proposta econòmica més avantatjosa.  
L'incompliment de l'obligació de justificació, o la justificació insuficient, comportarà el reintegrament en les condicions previstes en l'article 37 de la Llei 38/2003, General de Subvencions.  
En tot cas, la justificació total es realitzarà fins al 12 de novembre inclusivament del present exercici.  
Quinta  
En cap cas la Conselleria d'Educació es responsabilitzarà ni directament ni indirectament de les obligacions contretes amb tercers per la Federació Valenciana d'Estudiants - FAAVEM.  
Sexta: Publicitat.  
En tota la informació i publicitat que genere la Federació Valenciana d'Estudiants - FAAVEM, d'acord amb els fins del present conveni, farà constar que ha sigut finançada per la Conselleria d'Educació de la Generalitat, i haurà de manifestar expressament la col·laboració entre ambdós entitats.  
Sèptima: Comissió de seguiment.  
La Conselleria d'Educació crearà una comissió de seguiment a fi de comprovar en qualsevol moment l'efectivitat de les actuacions previstes en el present conveni, així com la interpretació i execució del present conveni, i podrà demanar a la Federació Valenciana d'Estudiants - FAAVEM la remissió d'informes suficientment documentats sobre l'execució dels actes realitzats.  
La comissió estarà integrada per:  
- El cap o la cap del Servici de Relacions Institucionals i Participació Social o persona en qui delegue, que actuarà de president o presidenta.  
- Un funcionari o funcionària del Servici de Relacions Institucionals i Participació Social, que actuarà de secretari o secretària.  
- Un funcionari o funcionària del grup A de la Direcció General d'Ordenació i Centres Docents.  
- Un funcionari o funcionària del cos d'inspectors del Servici Central de la Inspecció Educativa.  
Octava: Termini de vigència.  
El present conveni tindrà vigència des del dia de la firma fins al 31 de desembre de 2010, sense perjuí de les pròrrogues que per acord de les parts, i en funció de les disponibilitats pressupostàries de la Conselleria d'Educació, puguen formalitzar-se per successius períodes anuals.  
Novena: Causes d'extinció.  
a) Per mutu acord de les parts.  
b) Per denúncia de les parts, amb el previ avís de, com a mínim, quatre mesos abans de la finalització del conveni.  
c) En compliment de l'article 7.3 del Decret 20/1993, de 8 de febrer, del Govern Valencià, la Generalitat podrà rescindir el present conveni quan les prestacions d'este no s'executen en l'exercici corresponent.  
Deu: Inscripció en el Registre de Convenis.  
Este conveni s'inscriurà en el Registre de Convenis de la Generalitat i es publicarà en el Diari Oficial de la Comunitat Valenciana.  
Onze: Notificació a la Comissió Europea.  
El present conveni no requerix notificació a la Comissió Europea, per no reunir els requisits de l'apartat I de l'article 107 del Tractat de Funcionament de la Unió Europea.  
I com a prova de conformitat firmen el present document, en tres exemplars, en el lloc i la data indicats en l'encapçalament.  
El conseller d'Educació: Alejandro Font de Mora Turón   
La presidenta de la Federació Valenciana d'Estudiants - FAAVEM: Sofía María Mangiagli